Versindaba » Blog Archive Andries Bezuidenhout. Philipstown se kerke : Versindaba
Andries Bezuidenhout. Philipstown se kerke
Die skildery hier bo is van 'n straattoneel in Philipstown, 'n dorpie in die Noord-Kaap. Dis moeilik om lig in landskapskilderye reg te kry. 'n Mens moet die lug bo die landskap oortuigend laat praat met hoe skaduwees teen plante en mure val. Een manier om dit te doen, is om tonele in die vroegoggend of laatmiddag te kies – lang skaduwees en kolle lig wat teen mure val. Ek eksperimenteer egter op die oomblik met tonele in die bliksemse hitte van die middel van die dag – die son reg bo.
Dit was baie warm toe ons Philipstown in Desember besoek het. Die dorp is na Sir Philip Wodehouse, goewerneur van die Kaapkolonie van 1861 tot 1870, vernoem. Philipstown is ook I.D. du Plessis se geboortedorp. Elke dorp kan seker spog met een of ander digter of skrywer wat eens daar gewoon het. Nietemin, die dorp is in 1865 gestig as kerkdorp vir die Gereformeerde Kerk na afstigting van die Colesberggemeente. Dis dus een van daardie rare Suid-Afrikaanse kerkdorpe waar die Gereformeerde Kerkgebou in die middel van die dorp staan, en die Nederduits Gereformeerdes tevrede moet wees met 'n straatblok iewers sylangs. In Philipstown is die Gereformeerde Kerkgebou 'n pragtige, effe strak, sandsteengebou wat vandag nog in die middel van die dorp staan. Bouwerk aan die kerk is blykbaar in 1878 voltooi.
Ou foto van Philipstown se Gereformeerde Kerkgebou
Hoe dit vandag lyk
Detail aan die agterkant
Die NG Kerkgebou is in 1893 op die ou skoolterrein opgerig, twintig jaar na die oorspronklike afstigting van die Colesberggemeente. Die boukomitee het gesorg dat die toring darem hoër is as die Dopperkerk in die middel van die dorp.
Philipstown NG Kerkgebou, ou foto
NG Kerkgebou vandag
Die onstaan van die nabygeleë dorp De Aar in die vroeë 1900s het beide Gereformeerde en NG gemeentes op Philipstown 'n knou toegedien. In 2010 het die NG Gemeente slegs 162 lidmate gehad. Met 'n rit deur die dorp word 'n mens deur verskeie vervalle geboue gekonfronteer. Volgens koerantberigte het inwoners onlangs die dorp se stadsraad gedagvaar, omdat basiese dienste nie gelewer word nie.